A Bizottság 2238/96/EK rendelete
(1996. november 22.)
a baromfihús-ágazat kiviteliengedély-rendszere végrehajtására vonatkozó részletes szabályok megállapításáról szóló 1372/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2916/95/EK bizottsági rendelettel [1] módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [2] és különösen annak 3. cikke (2) bekezdésére,
mivel a legutóbb az 1158/96/EK rendelettel [3] módosított 1372/95/EK bizottsági rendelet [4] meghatározza a baromfihús-ágazat kiviteliengedély-rendszere végrehajtásának részletes szabályait;
mivel a tapasztalatok alapján a spekulatív kérelmek elkerülése érdekében szükséges lerövidíteni a különleges érkezési helyekre vitt és a 6. kategóriába tartozó termékek engedélyeinek érvényességi idejét és korlátozni az ilyen engedélyek alatti exportoknak a legutóbb az 1384/95/EK rendelettel [5] módosított, a mezőgazdasági termékekre vonatkozó export-visszatérítési rendszer alkalmazásának közös részletes szabályai megállapításáról szóló, 1987. november 27-i 3665/87/EGK bizottsági rendelete [6] 28. cikkében meghatározott idejét;
mivel az e rendeletben foglalt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1372/95/EK rendelet a következőképpen módosul:
1. A 2. cikk a következő bekezdéssel egészül ki:
"5. Az (1) bekezdéstől eltérően az I. mellékletben meghatározott 6a. kategóriára vonatkozó engedélyek a 3719/88/EGK rendelet 21. cikke (2) bekezdésének értelmében a kibocsátás tényleges dátumától 15 napig érvényesek. Ebben az esetben a 3665/87/EGK rendelet 28. cikke (5) bekezdésétől eltérően annak az időszaknak, amely alatt a termékek a 565/80/EGK tanácsi rendelet 5. cikkében [7] meghatározott intézkedések körében maradhatnak, a kiviteli engedély érvényességi idejének fennmaradó részével kell egyenlőnek lennie."
2. Az I. melléklet helyébe e rendelet I. melléklete lép.
3. A rendelet kiegészül e rendelet II. mellékletével mint IV. melléklettel.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1996. november 22-én.